Ο Κώστας Σημίτης στις ΗΠΑ. - 2002-01-09
Σήμερα στη Νέα Υόρκη, αύριο στην Ουάσιγκτον.
Ο πρωθυπουργός της Ελλάδας Κώστας Σημίτης βρίσκεται από χθες στις Ηνωμένες Πολιτείες στα πλαίσια επίσημης επίσκεψης. Όπως μεταδίδει η Νανά Καπετανάκου της Φωνής της Αμερικής, η επίσκεψη του κ. Σημίτη πραγματοποιείται κατόπιν πρόσκλησης του αμερικανού προέδρου Τζωρτζ Μπους, με τον οποίο θα συναντηθεί αύριο στο Λευκό Οίκο. Ο έλληνας πρωθυπουργός βρίσκεται σήμερα στη Νέα Υόρκη, όπου θα συναντηθεί με τον Αρχιεπίσκοπο Αμερικής κ. Δημήτριο. Επίσης θα παραστεί σε επιμνημόσυνη δέηση στην περιοχή όπου βρίσκονται τα ερείπια των δίδυμων πύργων του Παγκόσμιου Κέντρου Εμπορίου, που κατέρρευσαν από την τρομοκρατική επίθεση της 11ης Σεπτεμβρίου και θα συναντηθεί με στελέχη της ομογένειας στη διάρκεια δεξίωσης. Αργότερα θα έχει συνομιλίες στο κτίριο του ΟΗΕ με το γενικό γραμματέα του διεθνούς οργανισμού Κόφι Αννάν. Αμέσως μετά θα αναχωρήσει για την Ουάσινγκτων , όπου το βράδυ θα έχει κατ ιδίαν συνάντηση με τον ελληνικής καταγωγής δημοκρατικό γερουσιαστή Πωλ Σαρμπάνη. Αύριο το πρωί ο έλληνας πρωθυπουργός θα συναντηθεί με τον αντιπρόεδρο των Ηνωμένων Πολιτειών Ρίτσαρντ Τσέϋνη και αργότερα με τον υπουργό εξωτερικών Κόλιν Πάουελ και τον υπουργό άμυνας Ντόναλντ Ράμσφελντ. Στη συνέχεια θα έχει συνομιλίες με τον πρόεδρο Μπους στο Λευκό Οίκο. Κύρια θέματα των συνομιλιών αναμένεται πως θα είναι η περαιτέρω ενίσχυση της διμερούς συνεργασίας στον πολιτικό και οικονομικό τομέα., οι διεθνείς εξελίξεις και η ανάγκη εκσυγχρονισμού του παγκόσμιου συστήματος ασφάλειας μετά τις τρομοκρατικές επιθέσεις της ενδεκάτης Σεπτεμβρίου , το Κυπριακό, οι ελληνοτουρκικές σχέσεις, η κατάσταση στη νοτιοανατολική Ευρώπη και οι σχέσεις Ηνωμένων Πολιτειών-Ευρωπαϊκής Ένωσης. Μετά από τις συνομιλίες θα δώσει συνέντευξη Τύπου σε ξενοδοχείο της Ουάσινγκτων και το βράδυ θα παρακαθήσει σε δείπνο που παραθέτει προς τιμήν του ο πρέσβυς της Ελάδας κ. Φίλων. Την Παρασκευή έχει προγραμματισθεί πρόγευμα τουκ. Σημίτη με αμερικανούς δημοσιογράφους και το μεσημέρι συνάντησή του με ηγετικά στελέχη αμερικανο-εβραϊκών οργανώσεων. Το απόγευμα της Παρασκευής θα αναχωρήσει από την Ουάσινγκτων για την Ελλάδα. Τον έλληνα πρωθυπουργό συνοδεύουν στο ταξίδι του ο υπουργός εξωτερικών Γιώργος Παπανδρέου και ο κυβερνητικός εκπρόσωπος Χρήστος Πρωτόπαπας. Είναι η τρίτη από το 1996 επίσκεψη που πραγματοποιεί ο κ. Σημίτης στην αμερικανική πρωτεύουσα. Κατά την πρώτη του επίσκεψη τον Απρίλιο του 1996 συναντήθηκε με τον τότε πρόεδρο Μπιλ Κλίντον, τον οποίο ξανασυνάντησε τον Απρίλιο του 99 στη διάσκεψη κορυφής του ΝΑΤΟ. Ο κ. Σημίτης είναι ο πρώτος ευρωπαίος ηγέτης που επισκέπτεται την Ουάσινγκτων μετά από το ντεμπούτο του ευρώ ως κοινού νομίσματος σε 12 χώρες-μέλη της Ευρωπαϊκής Ένωσης.